**Ministru kabineta noteikumu projekta**

**"Ilgtspējīgas attīstības konsultatīvās koordinācijas padomes Rail Baltica projekta sniegto papildus iespēju realizēšanai Rīgā nolikums"**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts "Ilgtspējīgas attīstības konsultatīvās koordinācijas padomes Rail Baltica projekta sniegto papildus iespēju realizēšanai Rīgā nolikums" ir izstrādāts pēc Satiksmes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rail Baltica projekts ir Eiropas standarta platuma dzelzceļa transporta Transeiropas transporta tīkla (turpmāk – TEN-T tīkls) Ziemeļjūras–Baltijas koridora transporta sistēmas elements, kas aptver četras Eiropas Savienības dalībvalstis – Poliju, Lietuvu, Latviju un Igauniju, un netieši arī Somiju, tālākā nākotnē paredzot maršruta pagarinājumu ar savienojumu Tallina–Helsinki. Plašākā projekta jeb globālā projekta mērķis ir savienot Baltijas valstis ar Poliju un pārējo Eiropas Savienību ar efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu. Ziemeļu - Dienvidu virziena dzelzceļa līnijas attīstība veicinās Baltijas valstu transporta infrastruktūras sistēmas integrāciju Eiropas Savienībā, kā arī tautsaimniecības ilgtspējīgu un diversificētu attīstību un konkurētspēju.Rail Baltica projekta ietvaros norisinājās metu konkurss “Rail Baltica Rīgas dzelzceļa tilta un Rīgas centrālā multimodālā sabiedriskā transporta mezgla kompleksas apbūves iecere”. Konkursa mērķis bija iegūt piemērotāko metu Rīgas centrālajam multimodālā sabiedriskā transporta mezglam un "Rail Baltica" Rīgas dzelzceļa tiltam 14 hektāru (ha) lielā konkursa teritorijā, kura ietver Rīgas Centrālo dzelzceļa staciju un uzbērumu no Dzirnavu līdz Krasta ielai, kā arī plānoto “Rail Baltica” dzelzceļa tiltu pāri Daugavai. Konkursam tika noteikta arī izpētes teritorija aptuveni 59 ha platībā, lai konkursa rezultātā iegūtu arī konkursa teritorijas kopējā ģenerālplāna attīstības priekšlikumus. Metu konkursa norises laikā secināts, ka veiksmīgai projekta, kā arī projekta sniegto iespēju Rīgai realizēšanai būtiski ir savlaicīgi iesaistīt kompetentās institūcijas un sadarbības partnerus, tādejādi veicinot kompleksu un harmonisku projekta ietvaros skartās teritorijas attīstību. Nepieciešamību veicināt kompleksu skatījumu gan no Rail Baltica projekta, gan Rīgas pilsētas, gan finanšu piesaistes un plānošanas, kultūrvēsturiskā mantojuma saglabāšanas, pilsētas plānošanas viedokļa uzsvēra arī Metu konkursa žūrija un projekta attīstītāji. Izvērtējot 15 iesniegtos darbus, konkursa žūrija secināja, ka godalgotie piedāvājumi ir snieguši kompleksu pilsētas attīstības koncepciju, kā arī vairākas spilgtas idejas, kuras var tikt īstenotas sabiedrības interesēs un sociāli atbildīgi, gudri un pārdomāti veidojot sadarbību starp iesaistītajām pusēm. Konkursa darbos piedāvāto risinājumu īstenošana, īpaši saistībā ar pilsētas infrastruktūras pārveidojumiem, ir būtiski atkarīga no valsts un Rīgas pilsētas institūciju ieinteresētas sadarbības kā arī trešo pušu piekrišanas (līdzdalības). To īstenošanai turpmākajā projektēšanas procesā ieteicams izveidot integrētu pārvaldības modeli - augsta līmeņa pārinstitucionālu koordinācijas padomi.Nepieciešamību pēc iesaistīto pušu efektīvas sadarbības apliecina arī Rīgas vēsturiskā centra saglabāšanas un attīstības padome, kura turpmākajā projekta realizācijas gaitā aicina izveidot neatkarīgu, dažādas institūcijas pārstāvošu speciālistu padomi, nolūkā jautājumu risināt kompleksi un nodrošināt iesaistīto pušu līdzdalību, operatīvu informācijas un viedokļu apmaiņu un kvalitatīvu lēmumu pieņemšanu. Pamatojoties uz augstāk minēto un ņemot vērā ekspertu un kompetento institūciju rekomendācijas, kā arī lai turpinātu vienota skatījuma uz apkārtējo pilsētvidi veidošanu, jēgpilnu investīciju piesaisti un veicinātu Rīgas pilsētas harmonisku attīstību, satiksmes ministrs ir atbalstījis ieceri par konsultatīvas padomes “Ilgtspējīgas attīstības konsultatīvā koordinācijas padome Rail Baltica projekta sniegto papildus iespēju realizēšanai Rīgā” veidošanu, uzsverot, ka padome īstenos valsts no vienas puses un Rīgas pilsētas pašvaldības no otras puses sadarbību, kā arī veicinās trešo pušu līdzdalību un plānotu finanšu piesaisti. Padome ir izveidota kā konsultatīvā institūcija, lai veicinātu saskaņotu starpresoru sadarbību sekmīgai Rail Baltica projekta sniegto iespēju izmantošanai saistītajās teritorijās Rīgā, kas balstīta uz katras padomē pārstāvētās iestādes kompetenci. Ievērojot minēto, Ministru kabineta noteikumu projektā paredzēts, ka padome sākotnēji risina jautājumus slēgtās sanāksmēs, kurās pēc nepieciešamības tiek pieaicināti eksperti vai sadarbības ietvaros padomes sēdēs var piedalīties citas padomes, komisijas un darba grupas, kas izveidotas, lai veicinātu Rīgas un Rail Baltica projekta attīstības pārstāvji. Padomei ir noteiktas tiesības sadarboties arī ar plašsaziņas līdzekļiem, kas neizslēdz iespējas sniegt informāciju par padomes sēdē rastajiem dažādiem risinājumiem, tādējādi nodrošinot sabiedrību par Rail Baltica projekta īstenošanas pasākumiem. Atbilstoši MK noteikumu projektam padomes uzdevums ir kompleksi izanalizēt situāciju saistībā ar Rīgas pilsētas un projekta integrētu attīstību un sniegt priekšlikumus atbildīgajām institūcijām, ar ko saprotamas valsts un pašvaldības institūcijas, kā arī privāto tiesību subjekti, kuru intereses var tikt skartas projekta ietvaros.  |
| 3. | Projekta izstrādē iesaistītās institūcijas | Satiksmes ministrija nosūtīja izskatīšanai Ilgtspējīgas attīstības konsultatīvās koordinācijas padomes Rail Baltica projekta sniegto papildus iespēju realizēšanai Rīgā nolikumu Ministru prezidenta birojam, Kultūras ministrijai, Finanšu ministrijai, Tieslietu ministrijai, Vides aizsardzības un reģionālās attīstības ministrijai, Rīgas pašvaldībai, Rīgas pilsētas būvvaldei, Rīgas pilsētas arhitekta birojam, AS “RB Rail”, SIA “Eiropas dzelzceļa līnijas”, VAS “Latvijas dzelzceļš”, Valsts dzelzceļa tehniskajai inspekcijai, Rīgas vēsturiskā centra saglabāšanas un attīstības padomei, Nacionālās arhitektūras padomei, Valsts kultūras pieminekļu aizsardzības inspekcijai, Latvijas teritoriālplānotāju asociācijai un Latvijas Universitātei. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpašas sabiedrības līdzdalības un komunikācijas aktivitātes nav plānotas |
| 2. | Sabiedrības līdzdalība projekta izstrādē | Nav  |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Noteikumu projekta izpildi nodrošinās Satiksmes ministrija  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | Noteikumu projekts nemaina Satiksmes ministrijas kompetenci un funkcijas, kā arī neparedz jaunu institūciju izveidi, esošo institūciju likvidāciju vai reorganizāciju. |
| 3. | Cita informācija | Nav |

Satiksmes ministrs U.Augulis

Vīza: Valsts sekretārs K.Ozoliņš

25.10.2017 15:00

940

Rezebergs 67028192

Edgars.Rezebergs@sam.gov.lv